舟中苦熱遣懷奉呈[陽]中丞通簡臺省諸公
作者：杜甫
朝代：唐

paragraphs: 媿爲湖外客，看此戎馬亂。
中夜混黎甿，脫身亦奔竄。
平生方寸心，反掌帳下難。
嗚呼殺賢良，不叱白刃散。
吾非丈夫特，沒齒埋冰炭。
恥以風病辭，胡然泊湘岸。
入舟雖苦熱，垢膩可溉灌。
痛彼道邊人，形骸改昏旦。
中丞連帥職，封內權得按。
身當問罪先，縣實諸侯半。
士卒既輯睦，啓行促精悍。
似聞上游兵，稍逼長沙館。
鄰好彼克修，天機自明斷。
南圖卷雲水，北拱戴霄漢。
美名光史臣，長策何壯觀。
驅馳數公子，咸願同伐叛。
聲節衰有餘，夫何激衰懦。
偏裨表三上，鹵莽同一貫。
始謀誰其間，回首增憤惋。
宗英李端公，守職甚昭煥。
變通迫脅地，謀畫焉得算。
王室不肯微，凶徒略無憚。
此流須卒斬，神器資強幹。
扣寂豁煩襟，皇天照嗟歎。